CELEX: 32019D1766
Language: hu
Date: 2019-10-23 00:00:00
Title: A Bizottság (EU) 2019/1766 végrehajtási határozata (2019. október 23.) az (EU) 2019/436 végrehajtási határozatnak az EN ISO 19085–3:2017 harmonizált szabvány esetében a számvezérlésű (NC-) fúró- és marógépek tekintetében történő módosításáról

24.10.2019   
               
               
                  HU
               
               
                  Az Európai Unió Hivatalos Lapja
               
               
                  L 270/94
               
            
         A BIZOTTSÁG (EU) 2019/1766 VÉGREHAJTÁSI HATÁROZATA
         (2019. október 23.)
         az (EU) 2019/436 végrehajtási határozatnak az EN ISO 19085–3:2017 harmonizált szabvány esetében a számvezérlésű (NC-) fúró- és marógépek tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 10. cikkére,
         mivel:
         
                     (1)
                  
                  
                     A 2006/42/EK irányelv 7. cikkének megfelelően az olyan gépről, amelyet az Európai Unió Hivatalos Lapjában közzétett hivatkozással rendelkező harmonizált szabványoknak megfelelően gyártottak, vélelmezni kell, hogy megfelel az ilyen harmonizált szabvány által előírt alapvető egészségvédelmi és biztonsági követelményeknek.
                  
               
                     (2)
                  
                  
                     2006. december 19-i, M/396 jelzetű levelében a Bizottság megkereste a CEN-t és a CENELEC-et, hogy végezzék el a 2006/42/EK irányelvet támogató harmonizált szabványok kidolgozására, felülvizsgálatára és kiegészítésére irányuló munkát azzal a céllal, hogy az említett irányelvben figyelembevételre kerüljenek a 98/37/EK európai parlamenti és tanácsi irányelvhez (2) képest bevezetett változtatások.
                  
               
                     (3)
                  
                  
                     Az Európai Szabványügyi Bizottság (CEN) a 2006. december 19-i M/396 számú kérelem alapján kidolgozta az EN ISO 19085-3:2017 harmonizált szabványt.
                  
               
                     (4)
                  
                  
                     A Bizottság a CEN-nel közösen megvizsgálta, hogy a CEN által kidolgozott EN ISO 19085-3:2017 szabvány megfelel-e a 2006. december 19-i M/396 számú felkérésnek.
                  
               
                     (5)
                  
                  
                     2017 decemberében Németország a 2006/42/EK irányelv 10. cikkével összhangban hivatalos kifogást emelt az EN ISO 19085-3:2017 „Famegmunkáló gépek. Biztonsági követelmények. 3. rész: Számvezérlésű (NC-) fúró- és marógépek” szabvány ellen.
                  
               
                     (6)
                  
                  
                     Németország annak alapján emelt hivatalos kifogást, hogy az EN ISO 19085-3:2017 szabvány 6.6.2.2.3.1. – a gép eszközökhöz és más mozgó alkatrészeihez való hozzáférés megelőzésével foglalkozó – pontja nem felel meg a 2006/42/EK irányelv I. mellékletének 1.4.1. pontjában meghatározott alapvető egészségvédelmi és biztonsági követelményeknek.
                  
               
                     (7)
                  
                  
                     Az EN ISO 19085-3:2017 szabvány vizsgálatát követően a Bizottság a 2006/42/EK irányelv 22. cikke alapján létrehozott bizottság és az 1025/2012/EU európai parlamenti és tanácsi rendelet (3) 22. cikke alapján létrehozott bizottság képviselőivel együtt arra a következtetésre jutott, hogy a szabvány nem teljesíti a 2006/42/EK irányelv I. mellékletének 1.4.1. pontjában meghatározott alapvető egészségvédelmi és biztonsági követelmények egyikét, nevezetesen azt a követelményt, amely szerint a védőburkolatok és védőberendezések nem lehetnek könnyen megkerülhetők. A szabvány műszaki előírásokat tartalmaz a gép mozgó részeihez a gép váza és a gép oldalsó korlátja között való hozzáférésre, de nem foglalkozik magának a gép vázának a kialakításával vagy védelmével, amely egyes esetekben elég alacsony ahhoz, hogy megkerülhető legyen. Az EN ISO 19085-3:2017 szabványt ezért az Európai Unió Hivatalos Lapjában korlátozással kell közzétenni.
                  
               
                     (8)
                  
                  
                     A 2006/42/EK irányelv támogatására kidolgozott harmonizált szabványok hivatkozásait az (EU) 2019/436 bizottsági végrehajtási határozat (4) tartalmazza. Annak biztosítása érdekében, hogy a 2006/42/EK irányelv támogatására kidolgozott valamennyi harmonizált szabvány hivatkozása ugyanabban a jogi aktusban szerepeljen, az EN ISO 19085-3:2017 szabványra való hivatkozást az említett határozat mellékletébe be kell illeszteni. Az (EU) 2019/436 végrehajtási határozatot ezért ennek megfelelően módosítani kell.
                  
               
                     (9)
                  
                  
                     A harmonizált szabványnak való megfelelés alapján a szóban forgó szabvány hivatkozásának az Európai Unió Hivatalos Lapjában való közzétételi időpontjától kezdődően vélelmezhető az uniós harmonizációs jogszabályokban meghatározott, megfelelő alapvető követelményeknek való megfelelés. Következésképpen elő kell írni, hogy e határozat a kihirdetése napján lépjen hatályba,
                  
               ELFOGADTA EZT A HATÁROZATOT:
         
            1. cikk
            Az (EU) 2019/436 végrehajtási határozat II. melléklete e határozat mellékletének megfelelően módosul.
         
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2019. október 23-án.
            
               
                  a Bizottság részéről
               
               
                  elnök
               
               Jean-Claude JUNCKER
            
         
         
            (1)  HL L 157., 2006.6.9., 24. o.
         
         
            (2)  Az Európai Parlament és a Tanács 98/37/EK irányelve (1998. június 22.) a gépekre vonatkozó tagállami jogszabályok közelítéséről (HL L 207., 1998.7.23., 1. o.).
         
            (3)  Az Európai Parlament és a Tanács 1025/2012/EU rendelete (2012. október 25.) az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről (HL L 316., 2012.11.14., 12. o.).
         
            (4)  A Bizottság (EU) 2019/436 végrehajtási határozata (2019. március 18.) a 2006/42/EK európai parlamenti és tanácsi irányelv támogatása céljából a gépekre vonatkozóan kidolgozott harmonizált szabványokról (HL L 75., 2019.3.19., 108. o.).
      
      
         
            MELLÉKLET
            Az (EU) 2019/436 végrehajtási határozat II. melléklete a következő sorokkal egészül ki:
            
               
                           „3.
                        
                        
                           EN ISO 19085-3:2017
                           Famegmunkáló gépek. Biztonsági követelmények. 3. rész: Számvezérlésű (NC-) fúró- és marógépek
                           
                              Megjegyzés: Az EN ISO 19085–3:2017 harmonizált szabvány 6.6.2.2.3.1. pontjának alkalmazása alapján nem vélelmezhető a 2006/42/EK irányelv I. mellékletének 1.4.1 pontjában meghatározott azon alapvető egészségvédelmi és biztonsági követelménynek való megfelelés, amely előírja, hogy a védőburkolatok és védőberendezések nem lehetnek könnyen megkerülhetők.
                        
                        
                           C”